# Alfridas Bulkauskas

### Straipsnis iš Vikipedijos, laisvosios enciklopedijos.

Alfridas Bulkauskas

Alfridas Bulkauskas (1955 m. sausio 9 d. Lygumų miestelyje, Pakruojo r.), choro dirigentas ir pedagogas.

## [taisyti] Biografija

Lankydamas Šiaulių 10-ąją vidurinę mokyklą, privačiai mokėsi griežti akordeonu ir skambinti fortepijonu, o ją baigęs, 1973 – 1977 choro dirigavimą studijavo Lietuvos valstybinės konservatorijos Klaipėdos fakultetuose (vyr. dėst. R. Songailos ir vyr. dėst. P. Jankausko klasės).

Nuo 1977 rudens Telšių miesto ir rajono chorų vadovas: rajono kultūros darbuotojų vyrų ir moterų, miesto skaičiavimo mašinų gamyklos mišriojo. Visus tris kolektyvus parengė 1980 respublikinei dainų šventei. 1985 tokiai pat dainų šventei parengė miesto skaičiavimo mašinų gamyklos mišrųjį chorą, kultūros rūmų vyrų chorą „Žemaičiai" ir Tryškių kultūros namų vyrų chorą.

1990 Lietuvos tautinei dainų šventei parengė skaičiavimo mašinų gamyklos mišrųjį chorą ir kultūros darbuotojų vyrų chorą „Žemaičiai“, o 1994 I Pasaulio lietuvių dainų šventei kultūros rūmų vyrų chorą „Žemaičiai".

Ypač kūrybingas ir našus dirigento darbas buvo 1977 – 1994 su vyrų choru „Žemaičiai“, kurį lankė 30-35 balsingi dainininkai. Choras – daugelio respublikinių konkursų laureatas ir prizininkas, išmokęs apie 80 įvairių kūrinių ir surengęs per 100 koncertų Žemaitijos miestuose bei miesteliuose, 1982 koncertavo Rumunijoje, o 1992 Rusijoje, padarė įrašų Lietuvos radijui. 1994 vyrų choras reorganizuotas į mišrųjį tuo pačiu „Žemaičių" vardu. Kolektyvą lanko iki 40 balsingų moterų ir vyrų, kurie tęsia kūrybiško koncertinio darbo tradicijas, dalyvavo 1995 ir 1997 Baltijos ir Šiaurės šalių dainų šventėse Rygoje ir Gotlande (Švedija). 1997 m. rugsėjo 19 d. kolektyvas koncertu pažymėjo savo gyvavimo 20-metį, dalyvavo 1998 II Pasaulio lietuvių dainų šventėje Vilniuje.

A. Bulkauskas dirba ir pedagoginį darbą.

Yra Telšių aukštesniosios dailės mokyklos Pedagogikos skyriaus choro studijos vadovas ir choro dirigavimo dėstytojas, Eigirdžių pagrindinės mokyklos muzikos ir dainavimo mokytojas. Jis Telšių rajono dainų švenčių vyr dirigentas, zoninių dainų švenčių Klaipėdoje, Tauragėje, Šiauliuose, Plungėje ir Mažeikiuose dirigentas, 1994 I Pasaulio lietuvių dainų šventės Kaune dirigentas. 1987 jis apdovanotas Kultūros žymūno ženklu.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/l/f/Alfridas_Bulkauskas_83f1.html"

Kategorijos: Lietuvos chorvedžiai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška